CELEX: 32021R1929
Language: et
Date: 2021-11-08 00:00:00
Title: Komisjoni määrus (EL) 2021/1929, 8. november 2021, millega muudetakse määrust (EL) nr 142/2011 teatavate 2. kategooria materjale sisaldavate orgaaniliste väetiste ja mullaparandusainete eksporditingimuste osas (EMPs kohaldatav tekst)

9.11.2021   
               
               
                  ET
               
               
                  Euroopa Liidu Teataja
               
               
                  L 394/4
               
            
         KOMISJONI MÄÄRUS (EL) 2021/1929,
         8. november 2021,
         millega muudetakse määrust (EL) nr 142/2011 teatavate 2. kategooria materjale sisaldavate orgaaniliste väetiste ja mullaparandusainete eksporditingimuste osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad ning tunnistatakse kehtetuks määrus (EÜ) nr 1774/2002 (loomsete kõrvalsaaduste määrus), (1) eriti selle artikli 32 lõike 3 punkti a ja artikli 43 lõike 3 teist lõiku,
         ning arvestades järgmist:
         
                     (1)
                  
                  
                     Komisjoni määruses (EL) nr 142/2011 (2) on sätestatud rahvatervise ja loomatervise eeskirjad loomsetest kõrvalsaadustest saadud toodete, sealhulgas orgaaniliste väetiste ja mullaparandusainete turulelaskmiseks ja ekspordiks.
                  
               
                     (2)
                  
                  
                     Määruse (EL) nr 142/2011 XIV lisa V peatükis on sätestatud muu hulgas töödeldud sõnniku eksporti käsitlevad eeskirjad. Töödeldud sõnnikut võib kasutada koostisosana, et välistada 2. kategooria materjalist saadud liha-kondijahu sisaldavate orgaaniliste väetiste ja mullaparandusainete edasine kasutamine söödana. Töödeldud sõnniku ekspordieeskirju tuleks muuta, et oleks võimalik eksportida töödeldud sõnnikut, mis sisaldub 2. kategooria materjalidest saadud liha-kondijahus segu koostisosana.
                  
               
                     (3)
                  
                  
                     Teatavate 2. kategooria materjalist saadud liha-kondijahu sisaldavate orgaaniliste väetiste ja mullaparandusainete eksporti tuleks lubada ilma määruse (EL) nr 1069/2009 artikli 48 lõikes 4 osutatud transpordipiiranguta, kui selliste orgaaniliste väetiste ja mullaparandusainete kasutamine söödana on nende koostise või pakendamise tõttu välistatud. Orgaanilised väetised ja mullaparandusained tuleks segada töödeldud sõnniku või muude ettenähtud koostisainetena, et välistada edasine kasutamine söödana. Määruse (EL) nr 142/2011 XIV lisa V peatükis sätestatakse 2. kategooria materjalist saadud liha-kondijahu sisaldavate orgaaniliste väetiste ja mullaparandusainete ekspordieeskirjad.
                  
               
                     (4)
                  
                  
                     Määruse (EL) nr 142/2011 VIII lisas on sätestatud liidu turule lastavate orgaaniliste väetiste ja mullaparandusainete märgistamise nõuded. Kolmandatesse riikidesse eksportimisel peaks märgistus olema sihtriigiks oleva kolmanda riigi ühes ametlikus keeles.
                  
               
                     (5)
                  
                  
                     Seepärast tuleks määruse (EL) nr 142/2011 XIV lisa vastavalt muuta.
                  
               
                     (6)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 142/2011 XIV lisa V peatükki muudetakse vastavalt käesoleva määruse lisale.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. november 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 300, 14.11.2009, lk 1.
         
            (2)  Komisjoni 25. veebruari 2011. aasta määrus (EL) nr 142/2011, millega rakendatakse Euroopa Parlamendi ja nõukogu määrust (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad, ja nõukogu direktiivi 97/78/EÜ seoses teatavate selle direktiivi alusel piiril toimuvast veterinaarkontrollist vabastatud proovide ja näidistega (ELT L 54, 26.2.2011, lk 1).
      
      
         
            LISA
            Määruse (EL) nr 142/2011 XIV lisa V peatüki tabelit muudetakse järgmiselt.
            
                        a)
                     
                     
                        1. rida asendatakse järgmisega:
                        
                                    „1
                                 
                                 
                                    töödeldud sõnnik;
                                    orgaanilised väetised, kompost või biogaasiks muundamisel tekkinud käärimisjäägid, mis ei sisalda muid loomseid kõrvalsaadusi või nendest saadud tooteid kui töödeldud sõnnik;
                                    töödeldud loomne valk, mis sisaldab töödeldud sõnnikut segu koostisosana, või 2. kategooria materjalist liha-kondijahu, mis sisaldab töödeldud sõnnikut segu koostisosana
                                 
                                 
                                    Järgmised loomsetest kõrvalsaadustest saadud tooted peavad vastama vähemalt XI lisa I peatüki 2. jao punktides a, b, d ja e esitatud tingimustele:
                                    
                                                —
                                             
                                             
                                                töödeldud sõnnik;
                                             
                                          
                                                —
                                             
                                             
                                                orgaanilised väetised, kompost või biogaasiks muundamisel tekkinud käärimisjäägid, mis ei sisalda muid loomseid kõrvalsaadusi või nendest saadud tooteid kui töödeldud sõnnik;
                                             
                                          
                                                —
                                             
                                             
                                                töödeldud sõnnik segu koostisosana töödeldud loomse valgu või 2. kategooria materjalist liha-kondijahu puhul.“
                                             
                                          
                              
                  
                        b)
                     
                     
                        lisatakse 4. rida:
                        
                                    „4
                                 
                                 
                                    Orgaanilised väetised ja mullaparandusained, mis sisaldavad 2. kategooria materjalist liha-kondijahu
                                 
                                 
                                    Orgaanilised väetised ja mullaparandusained, mis sisaldavad XI lisa II peatüki 1. jao punktides 1, 2, 3 ja 5 osutatud 2. kategooria materjalist liha-kondijahu ja mis vastavad nendes punktides osutatud nõuetele ning mis on pakendatud lõpptarbijale kasutamiseks kuni 50 kg kaaluvatesse müügipakenditesse ning mis sisaldavad
                                    
                                                a)
                                             
                                             
                                                kuni 90 mahuprotsenti 2. kategooria materjalist liha-kondijahu;
                                             
                                          
                                                b)
                                             
                                             
                                                vähemalt 10 mahuprotsenti töödeldud sõnnikut, töödeldud uriini, lupja, mineraalväetisi või muid XI lisa II peatüki 1. jao punkti 3 alapunktis b osutatud segu koostisosi.“